“บิตคอยน์” ร่วง 5% วิตก “เฟด” เร่งขึ้นดอกเบี้ยกระทบตลาด “คริปโต”
ราคาบิตคอยน์ร่วงหลุดจากระดับ 19,000 ดอลลาร์ในช่วงเช้านี้ นักลงทุนวิตก “เฟด” เร่งปรับขึ้นอัตราดอกเบี้ยกระทบตลาดคริปโตฯ
ราคาบิตคอยน์ร่วงหลุดจากระดับ 19,000 ดอลลาร์ในช่วงเช้านี้ นักลงทุนวิตก “เฟด” เร่งปรับขึ้นอัตราดอกเบี้ยกระทบตลาดคริปโตฯ
19 ก.ย. 2565

ผู้สื่อข่าวรายงานว่า ราคาบิตคอยน์ร่วงหลุดจากระดับ 19,000 ดอลลาร์ในช่วงเช้านี้ เนื่องจากนักลงทุนวิตกเกี่ยวกับผลกระทบของการที่ธนาคารกลางสหรัฐ (เฟด) เร่งปรับขึ้นอัตราดอกเบี้ย
โดย ณ เวลา 09.30 น. ตามเวลาไทย ราคาบิตคอยน์ร่วงลง 925 ดอลลาร์ หรือ -4.69% แตะที่ 18,795 ดอลลาร์ ขณะที่ราคาอีเธอร์เรียม ปรับตัวลง 60.86 ดอลลาร์ หรือ -4.44% แตะที่ 1,310 ดอลลาร์
แอนโทนี เทรนเชฟ นักวิเคราะห์จากบริษัท Nexo ซึ่งเป็นบริษัทปล่อยกู้สกุลเงินคริปโทเคอร์เรนซีกล่าวว่า ตลาดคริปโทฯได้รับผลกระทบจากความกังวลเกี่ยวกับเศรษฐกิจมหภาค รวมทั้งความกังวลที่ว่า การเร่งปรับขึ้นอัตราดอกเบี้ยของเฟดอาจจะส่งผลกระทบต่อสภาพคล่องในตลาดสินทรัพย์เสี่ยงซึ่งรวมถึงตลาดคริปโทฯ
ด้านข้อมูลล่าสุดจาก FedWatch Tool ของ CME Group บ่งชี้ว่า นักลงทุนให้น้ำหนัก 86% ที่เฟดจะปรับขึ้นอัตราดอกเบี้ย 0.75% สู่ระดับ 3.00-3.25% ในการประชุมวันที่ 20-21 ก.ย. และให้น้ำหนัก 14% ที่เฟดจะปรับขึ้นอัตราดอกเบี้ย 1.00%
ทั้งนี้หากเฟดปรับขึ้นอัตราดอกเบี้ย 0.75% ในเดือนก.ย. ก็จะส่งผลให้เฟดขึ้นดอกเบี้ย 0.75% ติดต่อกันเป็นครั้งที่ 3 หลังจากปรับขึ้น 0.75% ทั้งในเดือนมิ.ย.และก.ค. และหากเฟดปรับขึ้นอัตราดอกเบี้ย 1.00% ก็จะเป็นการปรับขึ้นอัตราดอกเบี้ยครั้งใหญ่ที่สุดในรอบ 40 ปี